डुग्गर च लोक-नाट्य परम्पारएं दा इन्ना अनमोल खजाना होंदे होई बी ए लोक-नाट्य परम्परां, “तमाशा”, “जातरा”, “मजमां”, “छत्तीस-गड़ी”, ते “भांड जशन” आंगर राष्ट्रीय ख्याती नेई प्राप्त करी सकियां, इसदे पिच्छै के कारण रेह न, ए इक बक्खरी बैह्‌स ते भांएं बशक्क ऐ पर साढ़े आस्तै है ते दुखा आली गल्ल। मेरा दा’वा ऐ जे डुग्गर दियां लोक-नाट्य परम्परां इन्नियां रोचक, कलात्मक ते सशक्त न जे इनें गी कुसै बी भारती लोक-नाट्य परम्परा दे मकाबले च खलेआरेआ जाई सकदा ऐ।